**Informatīvais ziņojums**

**„Par fiskālās telpas 2018.-2020.gadam noteikšanu un par citiem ar valsts budžeta likumprojektu saistītiem jautājumiem”**

Informatīvais ziņojums par jautājumiem saistībā ar fiskālās telpas 2018.-2020.gadam noteikšanu un par citiem ar valsts budžeta likumprojektu saistītiem jautājumiem ir sagatavots saskaņā ar Ministru kabineta 2017.gada 22.augustā nolemto par pasākumiem fiskālās telpas palielināšanai un uzdevumu ministrijām iesniegt priekšlikumus, kas palielinās fiskālo telpu. Ņemot vērā minēto ir nepieciešams noteikt ar Ministru kabineta lēmumu fiskālo telpu, ņemot vērā š.g. 22.augusta un 29.augusta lēmumus.

Ministru kabineta š.g. 22.augusta sēdē tika pieņemts zināšanai indikatīvās fiskālās telpas apjoms vispārējās valdības budžetā 2018.gadā 63,2 milj. *euro* apmērā, 2019.gadā -42,0 milj. *euro* apmērā un 2020.gadā 107,3 milj. *euro* apmērā, kā arī tika pieņemti lēmumi par pasākumiem, kas palielināja fiskālo telpu (skatīt 1.tabulu).

Finanšu ministrija, ņemot vērā MK šā gada 22.augusta lēmumus un veicot tehniskus precizējumus, ir precizējusi fiskālo telpu: 2018.gadā 80,8 milj. *euro* apmērā, 2019.gadā 33,3 milj. *euro* apmērā un 2020.gadā 162,2 milj. *euro* apmērā.

***1.tabula Fiskālā telpa pēc MK lēmumiem š.g. 22.augusta sēdē***

***un citiem pasākumiem***

|  |  |  |  |  |
| --- | --- | --- | --- | --- |
|  | 2018 | | 2019 | 2020 |
| Indikatīvā fiskālā telpa | **63,2** | | **-42,0** | **107,3** |
| 1. Fiskālā nodrošinājuma rezerves atcelšana |  | | 30,0 |  |
| 2. Latvijas Bankas peļņas prognozes saglabāšana iepriekšējā gada līmenī | 7,6 | 7,6 | | 7,6 |
| 3. Valsts kapitālsabiedrību dividendes 2019.gadā no 70% uz 85%, t.sk.: |  | | 2,3 |  |
| *UIN* |  | | *0,5* |  |
| *dividendes* |  | | *1,8* |  |
| 4. Radari (potenciālais naudas sodu pieaugums) | 4,3 | 7,2 | | 5,9 |
| 5. Apropriācijas rezerves samazināšana |  | | 12,5 | 12,5 |
| 6. Iemaksas ES budžetā (pieņemot, ka Lielbritānija veiks iemaksas ES budžetā pilnā apmērā) |  | | 9,7 | 23,1 |
| 7. Sportam procentu maksājumu izmaiņas | 0,9 | | 0,8 |  |
| 8. Elektroenerģijas lietotāju atbalsts aizsargātajiem lietotājiem | 1,6 | |  |  |
| 9. Palielinātas pārējo pamatbudžeta nenodokļu ieņēmumu prognozes | 2,1 | | 4,2 | 4,7 |
| 10. citi tehniski precizējumi | 1,1 | | 1,0 | 1,0 |
| Fiskālā telpa pēc MK lēmumiem š.g. 22.augusta sēdē un citiem pasākumiem | **80,8** | | **33,3** | **162,2** |

Ministru kabineta š.g. 22.augusta sēdē tika uzdots ministrijām iesniegt priekšlikumus uz š.g. 29.augusta sēdi ar pasākumiem, kas palielina fiskālo telpu.

No Ekonomikas ministrijas tika saņemta informāciju, kurā kā pasākums, kas palielina fiskālo telpu tiek piedāvāts apstiprināt 4. risinājuma variantu. Šis risinājums paredz daļēju valsts atbalsta saistību samazināšanu attiecībā uz koģenerācijas elektrostacijām ar uzstādīto elektrisko jaudu virs 100 MW, kā arī pakāpeniski dilstošas valsts budžeta dotācijas nepieciešamību OIK vajadzībām. Risinājums paredz, ka 2019. gadā no AS “Latvenergo” dividendēm tiktu nodrošinātas vispārējā budžeta vajadzības tādā apmērā, kas pielīdzināms likuma “Par vidēja termiņa budžeta ietvaru 2017., 2018. un 2019. gadam” ietvaros paredzētajam. Savukārt 2020.gadā no AS “Latvenergo” dividendēm būs iespējams papildus novirzīt fiskālās telpas palielināšanai 68,3 milj. *euro* apmērā.

No Veselības ministrijas tika saņemti divi pasākumi par Onkoloģisko slimību ārstēšanai lietojamo parenterāli ievadāmo medikamentu centralizētu iepirkšanu un par ietaupījumu no Elektronisko iepirkumu sistēmas medicīnas preču un medikamentu katalogu uzturēšanas. Saskaņā ar plānoto veselības aprūpes sistēmas reformu, lai nodrošinātu efektīvāku onkoloģisko medikamentu iepirkšanu un izlietošanu, nodrošinot pacientu līdzestību, plānots, ka sākot ar 2018.gada 1.janvāri onkoloģisko slimību ārstēšanai lietojamās parenterāli ievadāmās zāles (izņemot tās, par kuru kompensācijas nodrošināšanu ir noslēgts finansiālas līdzdalības līgums ar zāļu reģistrācijas apliecības īpašnieku vai viņa pilnvarotām personām), kuru iegāde tiek apmaksāta no valsts budžeta līdzekļiem, tiks iepirktas centralizēti, plānojot rast ietaupījumu uz aptieku uzcenojuma rēķina, novērstajiem zāļu zudumiem pacienta nelīdzestīgas rīcības gadījumā un iepirkuma centralizēšanas, iegūstot zemākas cenas. Atbilstoši jaunā Publisko iepirkumu likuma un pakārtoto Ministru kabineta noteikumu prasībām, Veselības ministrijai jānodrošina turpmāka Elektronisko iepirkumu sistēmas (turpmāk – EIS) medicīnas preču un medikamentu katalogu uzturēšana, sākot ar 2019.gada februāri. Veicot centralizētu iepirkumu turpmākai katalogu uzturēšanai, ņemot vērā ārstniecības iestāžu prasības, iespējams ietaupījums līdz 10% no kopējās iepirkumu vērtības jeb 486 677 *euro* 2019.gadā. Turpmākos gados, paplašinot EIS pieejamo medikamentu apjomu un dažādību, iespējams turpmāks iegādāto preču apgrozījuma pieaugums, nodrošinot papildus ietaupījumu.

Finanšu ministrija saņemto priekšlikumu fiskālo ietekmi ir apkopojusi (skatīt 2.tabulu).

***2.tabula Priekšlikumi uz Ministru kabineta š.g. 29.augusta sēdi lēmumi par***

***ar fiskālo telpu saistītie jautājumi***

|  |  |  |  |
| --- | --- | --- | --- |
|  | 2018 | 2019 | 2020 |
| Fiskālā telpa, ņemot vērā MK lēmumus š.g. 22.augusta sēdē un citus pasākumus | **80,8** | **33,3** | **162,2** |
| 1. AS “Latvenergo” dividendes fiskālās telpas palielināšanai |  |  | 68,3 |
| 2. Onkoloģisko slimību ārstēšanai lietojamo parenterāli ievadāmo medikamentu centralizēta iepirkšana | 0,2 | 0,3 | 0,3 |
| 2. Elektronisko iepirkumu sistēmas medicīnas preču un medikamentu katalogu uzturēšana |  | 0,5 | 0,5 |
| Fiskālā telpa, ņemot vērā priekšlikumus | **81,0** | **34,1** | **231,2** |

Ņemot vērā minēto Ministru kabineta protokollēmuma projekts paredz pieņemt zināšanai fiskālās telpas apjomu vispārējās valdības budžetā 2018.gadā 81,0 milj. *euro*, 2019.gadā 34,1 milj. *euro* un 2020.gadā 231,2 milj. *euro*.

Vienlaicīgi ar fiskālās telpas apstiprināšanu ir nepieciešams pieņemt citus ar valsts budžeta likumprojektu saistītus lēmumus.

Saeimā 2017.gada 27.jūlijā tika pieņemts likums "Grozījumi likumā "Par valsts sociālo apdrošināšanu"", kas tostarp paredz, ka, ja autoratlīdzības saņēmēja ienākumi no autoratlīdzības sasniedz vai pārsniedz minimālās algas apmēru, autoratlīdzības saņēmējam jāveic valsts sociālās apdrošināšanas iemaksas kā pašnodarbinātajam. Tas nozīmē, ka autoratlīdzības saņēmējam ir jāreģistrē Valsts ieņēmumu dienestā saimnieciskā darbība, jāveic ienākumu un izdevumu uzskaite, kā arī ceturkšņos, kad ienākumi sasniedz vai pārsniedz minimālās algas apmēru, jāsniedz ziņojums par pašnodarbinātā valsts sociālās apdrošināšanas iemaksām. Tādejādi ievērojami palielināsies administratīvais slogs autoratlīdzību saņēmējiem. Lai nodrošinātu, ka autoratlīdzību saņēmēju administratīvais slogs nepalielinātos, tanī pat laikā saglabājot autoratlīdzību saņēmēju sociālo nodrošinājumu, nepieciešams veikt grozījumus likumā "Par valsts sociālo apdrošināšanu". Ņemot vērā minēto Ministru kabineta protokollēmuma projektā tiek uzdots Labklājības ministrijai veikt grozījumus likumā “Par valsts sociālo apdrošināšanu”, precizējot normas par autoratlīdzības saņēmējiem, kā arī noteikts, ka Labklājības ministrijai jānodrošina, ka minētajiem grozījumiem nav negatīva fiskālā ietekme uz vispārējās valdības budžeta bilanci.

Tāpat Ministru kabineta protokollēmuma projektā tiek uzdots Labklājības ministrijai veikt grozījumus Valsts fondēto pensiju likumā, pamatojoties uz 2017.gada 28.februārī Ministru kabineta sēdē apstiprinātā plāna „Finanšu sektora attīstības plāns 2017.-2019.gadam” 3.3.3.punktu, kas paredz izvērtēt iespējas valsts fondēto pensiju regulējuma pārskatīšanai, lai veicinātu ieguldījumus kapitāla tirgū, tai skaitā attiecībā uz pensiju fondu ieguldījumu limitiem, plānu maiņas termiņiem, pārvaldnieku komisijas maksām. Izmaiņas komisijas maksās tiešā veidā ietekmē valsts fondēto pensiju shēmas aktīvu apjomu un dalībnieku nākotnes pensiju apmēru.

Finanšu ministre D.Reizniece-Ozola

Ozoliņa, 67083823

Liga.Ozolina@fm.gov.lv